המאמר מציע דיון מחודש בשאלות מקומו, יצירתו וזמנו של רבי מיוחס בן אליהו (רמב"א) פרשן המקרא הביזנטי, הן על סמך פרשנות חדשה של נתונים מוכרים, הן על סמך מידע חדש. בנוגע למקומו, קיימת הסכמה בין החוקרים שמקורו של רמב"א הוא בארץ דוברת יוונית. ברם על סמך נתונים שונים מתברר שמקום גידולו של רמב"א היה בארץ דוברת ערבית, או שהוא שהה מספר שנים בארץ דוברת ערבית. בנוגע לזמן פעולתו נחלקו דעות החוקרים: המקדימים הציעו את המאה השתים עשרה, המאחרים הגיעו עד המאה החמש עשרה. על סמך בדיקה מדוקדקת של מקורותיו של רמב"א; שיטתו הדקדוקית; התייחסות להיבטים פילוסופיים וקבליים בפירושיו; סגנונו ודרכו הפרשנית, מתברר שרמב"א כתב את פירושו לתורה במחצית השנייה של המאה השלוש עשרה.